कुसै कदीमी जमान्ने च जिसलै एह् धरती विशाल मद्र जनपद दा उत्तरी हिस्सा ही तां इस पर उस जमान्ने दियें राजनीतिक हद्‌दें मताबक इस दे छंडगुआंढ च महान दार्शनक राजा अशवपति (रानी ककेई ते सत्य़वान दी पत्नी पतिव्रता सावित्रि दा पिता), महान दान्नी राजा शिवि, महान जोधा राजा शल्य (पांडूपुत्तर नकुल ते सहदेव दी माता माद्री दे भ्राऽ) वेद मैंतर लिखने च रिशियें मुनियें कन्नै साथ देने आह्‌ला‌ ‌राजा मेधातिथि, महान विद्वान ते दार्शनक उद्‌दालक अरुणि धुमंतू विद्वान कप्पय पांचाल होए हे ते गांधार देश दे कोल शालातुर ग्रां थमां लेइयै भाशा विज्ञानक पद्धति कन्नै उस जमान्ने दी बोलचाल दी संस्कृत भाशा दा सर्वेखन करदा-करदा इस धरती उप्पर आइयै बी भाशा दा सर्वेखन करने आह्‌ला महान संस्कृत व्याकरणकार पाणिनि इत्थुआं दी समन्यवात्क संस्कृति दी परंपरा गी अग्गें बधाने च बड़ा गै जोगदान देने आह्‌ला प्रमाणत होआ हा। उसदी अमर रचना अष्टाध्यायी अज्ज असेंगी डुग्गर संस्कृति दे मुंढले इतिहास दी भुल्ली दियें कड़ियें दी स्हाड़-सम्हाल करने च बड़ी मददगार साबत होआ करदी ऐ। अष्टाध्यायी गै असेंगी भद्र जनपद दियें हद्‌दें, इत्थुआं दियें रावी, उज्झ, बेई, देवका, चंद्रभागा बगैरा नदियें, त्रिकूट पर्वत (त्रिकूटा प्हाड़), स्यालकोट (शाकल-उस भद्र जनपद दी राजधानी) ते इत्थुआं दे बसनीकें दी जानकारी देने च मती सहायक सिद्ध होंदी ऐ। इयां बाह्‌रा‌ दा आए दे उस महान ते संसार प्रसिद्ध व्याकरणकार ने इस धरती उप्पर अपना पैर रक्खियै ते रावी नदी तक इसदी पैदल जातरा करियै, इसी चप्पा-चप्पा नापियै इत्थुआं दी समन्वयात्मक संस्कृति दियां नीहां पक्कियां करने च अपना म्हत्तवपूर्ण जोगदान दित्ता हा।